**Forskrift om feie- og tilsynsgebyr, Berlevåg kommune, Troms og Finnmark fylke**

Hjemmel: Fastsatt av Berlevåg kommunestyre xx.xx 2020 med hjemmel i lov 14. juni 2002 nr. 20 om vern mot brann, eksplosjon og ulykker med farlig stoff og om brannvesenets redningsoppgaver (brann- og eksplosjonsvernloven) § 28 og forskrift 17. desember 2015 nr. 1710 om brannforebygging § 17.

**§ 1. Formål**

**Formålet med forskriften er å gi kommunen grunnlag for å dekke sine utgifter i forbindelse med gjennomføring av lovpålagt feiing og tilsyn med fyringsanlegg i henhold til brann -og eksplosjonsvernloven § 11 første ledd bokstav h.** **Tjenesten skal prises i tråd med selvkostprinsippet.**

**§ 2. Virkeområde**

Forskriften gjelder feiing og tilsyn av alle byggverk med fyringsanlegg i Berlevåg kommune hvor lov om vern mot brann, eksplosjon og ulykker med farlig stoff og brannvesenets redningsoppgaver (brann- og eksplosjonsvernloven) og forskrift om brannforebygging pålegger dette.

**§ 3. Definisjoner**

**I denne forskriften menes med:**

1. **Boenhet:** Bruksenhet som er definert som bolig eller boenhet i matrikkelen. Som boenhet regnes enhver bruksenhet som har minst ett rom og egen inngang, og hvor man har adgang til vann og toalett uten å gå gjennom annen bruksenhet.
2. **Byggverk:** **Bygninger, konstruksjoner og anlegg.**
3. **Eiendom: Fast eiendom definert med et eget gårds- og bruksnummer, festenummer og/eller seksjonsnummer i matrikkelen. Seksjon etablert i henhold til lov om eierseksjoner regnes som selvstendig eiendom.**
4. **Eier: Den som har grunnbokshjemmelen til byggverk som omfattes av feie- og tilsynsordningen.**
5. **Fritidsbolig: Bygg som er registrert som fritidsbolig i matrikkelen. I tvilstilfeller avgjør kommunen hva som skal regnes som fritidsbolig.**
6. Fyringsanlegg: Omfatter ildsted, sentralvarmekjele eller lignende der varme produseres ved forbrenning av fast, flytende eller gassformig brensel, inklusive røykkanal og eventuelt matesystem for brensel.
7. Røykkanal: Røykkanal omfatter hele kanalen for røykgass fra fyringsenheten til utslipp i atmosfæren, og omfatter røykrør fra ildsted til skorstein. Skorstein er den vertikale delen av røykkanalen, og kan inneholde flere vertikale røykkanaler.
8. **Skorstein: En kanal av murverk, betong eller stål til å føre bort røykgass fra fyringsanlegg og tilføre luft for å vedlikeholde forbrenning.**

**§ 4. Gebyr**

Gebyret skal dekke kommunens utgifter ved levering av feie- og tilsynstjenesten.

Det skal innkreves gebyr fra eier av byggverk med ett eller flere fyringsanlegg, uavhengig av om fyringsanlegget er i regelmessig bruk eller ikke.

Gebyret skal være årlig og gebyrsatsene fastsettes hvert år av kommunestyret og fremkommer av gebyrregulativet. Gebyrplikten er ikke knyttet opp mot tidspunktet for faktisk feiing eller tilsyn.

Feie- og tilsynsgebyret knyttes til byggverk som har fyringsanlegg tilknyttet røykkanal. Der flere boenheter deler samme røykkanal skal hver enkelt boenhet betale den fastsatte feie- og tilsynsavgiften.

Kommunen kan differensiere gebyret for fritidsboliger. Dersom det ikke er kjørbar vei frem til eiendommen kan abonnenten belastes et tillegg i det ordinære gebyret. Ved tvil om en vei er kjørbar eller ikke, er det kommunens syn som er avgjørende. Tillegget fremgår av gebyrregulativet

Særskilt gebyr kan innkreves i tilfeller hvor feier etter varsel og ved oppmøte til fastsatt tid, ikke har fått tilfredsstillende adgang til fyringsanlegget, eller fordi eier ikke har vært til stede og/eller ikke har lagt forholdene til rette for adkomst. Gebyret fremgår av gebyrregulativet.

Krav på gebyr etter brann- og eksplosjonsvernlovens § 28 er tvangsgrunnlag for utlegg og kan innkreves av skatteoppkreveren etter reglene for innkreving av skatt.

**§ 5. Eiers plikter**

Eieren av et byggverk skal melde fra til kommunen når det er installert nytt ildsted eller gjort andre vesentlige endringer av fyringsanlegget.

Eieren skal sørge for at fyringsanlegget virker som forutsatt. Dersom det blir oppdaget feil på anlegget, som vesentlig øker risikoen for brann, skal anlegget stenges for bruk dersom feilen ikke utbedres umiddelbart.

Etter å ha mottatt et varsel om feiing og tilsyn, skal eier sørge for at feier har tilfredsstillende adkomst til hele fyringsanlegget og at nødvendig utstyr er tilgjengelig.

Eier skal sørge for sikre og gode arbeidsforhold for feier. På tak som har en helning og høyde som gir fare for høye fall, må det monteres standardisert stige eller sørges for likeverdig sikring.

Eier må gi beskjed innen fastsatt frist om utsettelse av feiing eller tilsyn. Fristen fremgår av gebyr­regulativet.

**§ 6. Kommunens plikter**

Kommunen skal sørge for feiing av fyringsanlegg etter behov.

Feiingen skal utføres på en faglig tilfredsstillende måte, som medfører minst mulig ulempe for eier.

Feieren skal sørge for at all sot etter feiing blir fjernet og brakt til egnet sted.

Kommunen skal sørge for tilsyn med fyringsanlegg etter behov.

Etter brann eller eksplosjon i eller i tilknytning til fyringsanlegg, skal kommunen sørge for at det blir ført tilsyn med fyringsanlegget i etterkant.

**§ 7. Gebyrfritak**

Kommunen kan etter skriftlig søknad gi fritak fra å betale gebyr.

Gebyrfritak gis dersom fyringsanlegget ikke er i bruk over tid, samt at det er tilfredsstillende sikret mot bruk. Tilfredsstillende sikring mot bruk vil være en fysisk adskillelse av ildstedet og skorsteinen. Dette skjer ved å fjerne røykkanaltilkoblingen og mure igjen hullet i skorsteinen. Alternativt kan ildsted eller røykkanal fysisk plomberes.

Det er eier, gjennom søknad om gebyrfritak, som er ansvarlig for å underrette kommunen om at fyringsanlegget ikke lenger er i bruk. Kommunen må godkjenne søknaden før gebyrplikt bortfaller.

Eier skal varsle kommunen umiddelbart dersom fyringsanlegget tas i bruk igjen.

**§ 8. Andre tjenester**

Dersom eier ønsker feiing eller tilsyn utover det som er lovpålagt, for eksempel inspeksjon/filming av skorstein, må eier selv ta kontakt med feieseksjonen i Berlevåg kommune. Berlevåg kommune fastsetter pris på eventuelle tilleggstjenester etter selvkostprinsippet.

**§ 9. Klage**

Klage på vedtak gjort i medhold av denne forskrift fremsettes skriftlig til Berlevåg kommune. Klagebehandling knyttet til gebyrer gjennomføres av kommunen.

Saksbehandlingen ved klager følger bestemmelsene gitt i eller i medhold av brann- og eksplosjonsvernloven og forvaltningsloven (lov 6. oktober 1967 nr. 23 om behandlingsmåten i forvaltningssaker).

**§ 10. Håndheving og sanksjoner**

Lokalt tilsyn, håndheving og sanksjoner skal finne sted i samsvar med kapittel 7 i brann- og eksplosjonsvernloven.

**§ 11. Ikrafttredelse**

Forskriften trer i kraft fra 1. januar 2021.